text: Tysk menneskesmugler får ti måneders fængsel og udvisning
  22 oktober 2015 kl. 17.16
  En 49-årig tysk statsborger blev i dag idømt ti måneders fængsel for menneskesmugling - og udvist af Danmark med indrejseforbud i seks år.
  En 49-årig tysk statsborger blev i eftermiddag ved retten i Sønderborg idømt ti måneders fængsel for menneskesmugling. Samtidig blev han udvist af Danmark med indrejseforbud i seks år. Det skriver Syd- og Sønderjyllands Politi i en pressemeddelelse.
  Manden blev dømt for den 25. august 2015 at have hjulpet 18 irakiske statsborgere med at indrejse i Danmark. Han blev standset i en lejet autocamper med de mange mennesker under en kontrol ved den dansk-tyske grænse. I autocamperen fandt politiet også 6000 euro.
  En enig domsmandsret fandt manden skyldig i menneskesmugling under særligt skærpende omstændigheder efter straffelovens paragraf 125a. Retten fandt, at mandens handlinger var sket som led i organiseret og systematisk menneskesmugling. Retten lagde ved udmålingen af straffen også vægt på antallet af illegale.
  Den tiltalte nægtede sig skyldig.
  Han ankede dommen til landsretten, men kærede ikke kendelsen om varetægtsfængsling under appelsagen.
  